Mahdottomia tavoitteita | Futisblogi Puoliaika
Kirjoittanut Lari Vesander | huhtikuu 17, 2009
Mahdottomia tavoitteita
Jos liigaseurojen tavoitteisiin on luottamista, niin tulevasta kaudesta on yhtä juhlaa: Kolmen parhaan joukkoon sijoittuu yhdeksän joukkuetta, eikä kukaan joudu edes karsimaan, sillä huonoimmatkin päätyvät sijoille 8-10. Ja jos kaikki seurat saavuttavat sijoitustavoitteensa, niin silloin ne varmasti saavuttavat myös kauden alla julistetut yleisötavoitteensakin.
Yleisötavoitteita tarkastellessa tulee väistämättä ajatelleeksi, että Veikkausliiga-pomoillakin on ollut sormensa pelissä luvuista päätettäessä. Joukkueiden yleisötavoitteiden keskiarvoksi tulee nimittäin tasan 3 000. Voihan toki olla, että 14 muuttujan yhtälö on sattumalta osunut maagiseen lukuun, mutta vanhana tilastotieteilijänä rohkenen epäillä.
Sikäli kun seurojen antamia lukuja on uskominen, Veikkausliigan yleisökeskiarvo kasvoi viidessä vuodessa (2002-2007) peräti 50 prosentilla. Sen jälkeen yleisökeskiarvo sukelsikin viime vuonna 11 prosenttia. Tänä vuonna liigajoukkueet (tai sitten Veikkausliigan toimisto) ovat päättäneet, että tuo lasku kurotaan nyt korkojen kera takaisin.
Se on kuitenkin helpommin sanottu kuin tehty, sillä urheiluviihde ei ole yhteiskunnasta erillinen saareke, johon lama ei vaikuta. Ottelusekoilut jo ennen kauden alkua vaativat veronsa – puhumattakaan pitkistä pelitauoista suurimmilla yleisöpaikkakunnilla.
Joten jos veikata pitäisi, niin katsojakeskiarvon alkaminen kolmosella jää jälleen kerran haaveeksi. Mutta onneksi se ei kuitenkaan ole suomalaisen jalkapallon ainoa oikea mittari.
Kategoria(t): Kommentti | Avainsanat: Katsojaluvut, veikkausliiga, yleisömäärä
« Hakan toiminta kääntyi päälaelleen
Hakalle ansaittu voitto Turussa »